Camilla Ertmann Rasmussen fra Arden har i længere tid døjet med at få sin nattesøvn. - De unge fræser op og ned af gaden på deres knallerter om natten, og det larmer frygteligt, siger den 21-årige handicaphjælper. Det er ikke kun i gaderne, at de, angiveligt unge mennesker, har skabt problemer. I onsdags blev der begået hærværk mod den lokale dyreparks udkigstårn og ødelagt inventar for 25.000 kroner. Hos Mariagerfjord Kommune mener de ikke, at det er deres opgave at sætte en stopper for ballademagerne, men de vil alligevel gøre et forsøg. - Vi må appellere til deres forældre og fortælle dem, hvad deres børn går og foretager sig, siger Mogens Jespersen (V), Formand for Udvalget for Børn og Familie. Det kan dog være, at ordensmagten tager affære før forældrene. Fire personer er nemlig nu blevet anmeldt til politiet efter onsdagens hærværk mod dyreparken.

Opsummering:
Den seneste måned har det lille samfund været udsat for flere tilfælde af hærværk og ræs i gaderne om natten.